春風行爲判府韓郎中壽
作者：戴栩
朝代：宋

paragraphs: 鴻濛何物轉膠轕，春風萬里來閶闔。
佳哉可愛不可名，協氣穰穰如響答。
去年浙水皆春波，今年鄞江春最多。
桃源洞口一披拂，花胎柳骨含天和。
散作油雲三日雨，田家喜氣充環堵。
藜腸得米停春雷，共向清流浸秔稌。
秔稌可種麥可耘，今年上瑞應十分。
不知化工費多少，化工不自書其勳。
歸來閶闔門四敞，更展經綸九天上。
坐令八極一春臺，物物大鈞融溥暢。
君不見古往今來春復春，春風歲歲長如新。